
za razdoblje od 3. prosinca 2022. do 16. prosinca 2023.


Poštovani članovi Viteškog alkarskog društva, slavodobitniče 308. Sinjske alke, alkari i alkarski momci, dragi gosti, svi već ovdje nabrojani po redu i časti, srdačno vas pozdravljam. 
Podnosim vam izvješće alkarskog vojvode za period od 3. prosinca 2022., tj. od prethodne  skupštine do danas. 

Upravni odbor Viteškog alkarskog društva na svojoj sjednici održanoj dana 26. travnja 2023.  godine donio je odluku o početku priprema za 308. Sinjsku alku, a koja je ujedno uključivala i pripreme za manifestaciju „Dani Alke u Badenu i Beču“.
Obzirom da je ispred nas bio izrazito značajan i zahtjevan projekt prezentacije Alke u Badenu i Beču, pripreme su krenule nešto ranije nego je to praksa tj. 28. travnja 2023. Na istoj sjednici s alajčaušem Ivicom Filipovićem Grčićem usuglašen je plan priprema, a pozvano je ukupno 35 kandidata.
Pripreme alkara odvijale su se na hipodromu i terenima oko Sinja, a odnosile su se na ujahivanje i kondicijsku pripremu konja i alkara.
Pripreme su odrađena vrlo kvalitetno i temeljito za što upućujem pohvale alajčaušu i njegovom zamjeniku. 

Dana 12. lipnja 2023. odredio sam sudionike manifestacije „Dani Alke u Badenu i Beču“.  Program manifestacije je bio sastavljen od tri glavna dijela, sva tri djela različita te organizacijski i tehnički vrlo zahtjevna. 
Prvi dio programa sačinjavalo je pokazno alkarsko nadmetanje u Badenu 17. lipnja 2023.,  drugi dio predstavljao je defile alkarske povorke u dvorcu Schönbrunnu, a treći dio programa odnosio se na svečanu večera u glamuroznom dvorcu Kursalon u centru Beča 18. lipnja 2023.    

Alkari i konji krenuli su na put 14. lipnja u skladu sa planom priprema. 
Pokazno alkarsko nadmetanje održano je 17. lipnja na povijesnom kasačkom hipodromu Trabrennbahn in Baden (BTV) pred više od 7.000 gledatelja iz svih krajeva svijeta.

Pokazno alkarsko nadmetanje, u svim svojim elementima, odrađeno je na visokom nivou potpuno ostvarivši svoj cilj vidljivosti alke, Sinja i cetinskog kraja širem broju inozemnih dionika i posjetitelja, a koji su bili zadivljeni viđenim.    
Alkari i alkarski momci pokazali su spremnost, spretnost i zavidnu sposobnost adaptacije te su realistično uspjeli dočarati brojnoj stranoj i domaćoj publici viteštvo, ljepotu i jedinstvenost Sinjske alke.

Najbolji od 20 alkara bio je alkar Frano Talaja, pobjednik pokaznog alkarskog nadmetanja u Badenu te mu ovom prilikom ponovo čestitam!
 
Druga dva dijela manifestacije Dana Alke u Badenu i Beču su također iznimno uspješno odrađeni. 
Posebno se u sjećanje ucrtalo, a siguran sam da će biti zapisano u povijesti, defile cjelokupne Alkarske povorke u dvorcu Schönbrunn, pogotovo imajući u vidu ekskluzivnost samog prostora.

Ovom prilikom još jednom zahvaljujem alkarima i alkarskim momcima, djelatnicima VAD-a, Vladi RH, Hrvatskoj Turističkoj zajednici, partnerima u Austriji i svima ostalima dionicima koji su na bilo koji način bili uključeni u ovaj veličanstveni projekt.  
Zahvala nam svima može biti odjek i internacionalna vidljivost koju je Alka postigla ovom manifestacijom. 

Po povratku u Sinj nastavilo se sa terenskim pripremama za 308. sinjsku alku, a dana 13. srpnja 2023. pripreme su se nastavile na  alkarskom trkalištu sa ciljem uvježbavanja gađanja alke i finalnih priprema za sama alkarska nadmetanja.

Alkarski momci pod vodstvom arambaše Ive Vukasovića i njegovog zamjenika Marija Blajića sa pripremama su krenuli 31. srpnja svakodnevno se uvježbavajući na alkarskom trkalištu te su također vrlo kvalitetno odradili svoj dio priprema. 

Dana 28. srpnja 2023., a na prijedlog alajčauša i arambaše odredio sam sve dužnosti u alkarskoj povorci:

Alkari kopljanici sudionici 308. Alke su: alajčauš Ivica Filipović-Grčić, zamjenik alajčauša Ante Runje, Kristijan Bikić, Josip Čačija, Jure Domazet Lošo, Andrija Hrgović, Frano Ivković, Tino Radanović, Martin Šušnjara, Frano Talaja, Petar Tomašević, Marko Vrca, Ante Zorica, Ivo Zorica, Mihovil Župa i dvojica debitanata Stipe Bogdan i Bože Mandac.
Barjaktar na 308. Sinjskoj alki je Mate Bilobrk.
Pratitelji barjaka: Filip Vučemilo, Davor Dalbello, Josip Gugić, Paulo Stupalo, Davor Svalina, Branimir Vučković
Vojvodin Ađutant: Josip Jadrijević
Alkarskim momcima pridružili su se novi članovi Mladen Budimir Bekan i Mateo Marić.
Alkarski momak Pavao Križanac preuzeo je dužnost štitonoše, a Mirko Malbaša preuzeo je dužnost buzdovandžije. 

Alkarske svečanosti počele su 4. kolovoza održavanjem Bare.

BARA 
Bara je održana pred oko 6.000 gledatelja. Nastup alkarske povorke i rezultati gađanja alkara bili su odlični (I. trka – 25, II. trka –31 i III. trka – 25 punata – ukupno 81 punat).  
Nakon tri trke alkar Tino Radanović i Martin Šušnjara imali su po 8 punta, te su se pripetavali do kraja. Slavio je alkar Tino Radanović s osvojenih 10 punata.  




ČOJA 
Čoja je održana 5. kolovoza pred oko 5.500 gledatelja, s vrlo dobrim rezultatima obzirom na vremenske uvijete. Naime, zbog kiše koja je padala više puta tijekom dana i tijekom samog početka natjecanja staza je bila natopljena vodom. Sami početak nadmetanja odgodili smo 30 minuta kako bi se dobilo vremena za djelomičnu zamjenu pržine na stazi.
Rezultati su kako slijedi: I. trka – 19, II. trka – 25, III. trka – 19 punata - ukupno 63 punta. 
Nakon tri trke alkar Kristijan Bikić i dva debitanta, Stipe Bogdan i Bože Mandac, imali su po 7 punta te su se pripetavali do kraja. 
Uslijedila su tri pripetavanja u kojima je slavio alkar Kristijan Bikić s osvojenih 12 punata. 

ALKA 
Alka je održana 6. kolovoza, uz prepuno gledalište, a u nazočnosti pokrovitelja Alke predsjednika Republike Hrvatske gosp. Zorana Milanovića, predsjednika Hrvatskog sabora gosp. Gordana Jandrokovića, predsjednika Vlade Republike Hrvatske gosp. Andreja Plenkovića te još mnogo visokih gostiju kako iz Hrvatske tako i iz inozemstva. Posebno nas raduje da je 308. Sinjskoj alki nazočila i predsjednica Mađarske gospođa Katalin Novak, ministrica u vladi Bavarske gospođa Michaela Kaliber te izaslanstva prijateljskih udruga iz čak 5 zemalja. 
Sva događanja na dan Alke koja su dio ceremonijala i protokola Alke održana su na visokom nivou u duhu tradicije i kulture, a sukladno alkarskim Statutom i Pravilima o Alki.
Uvjeti za održavanje Alke su bili izrazito teški zbog kiše koja je natopila stazu i padala sve do pred samo natjecanje. Blatnjava staza je predstavljala veliki izazov i za alkare i za alkarske momke, ali su oni to uspješno savladali.  Koristim ovu priliku i dodatno zahvaljujem službi koja održava stazu na čelu sa gosp. Ivicom Vrcom. 
Rezultati gađanja u tri trke su bili dobri: I. trka 18 punata, II.trka – 22 punta III.trka – 21 punat, ukupno 61 punat. 
Nakon treće trke alkar Ivo Zorica i Tino Radanović imali su isti broj punata te je krenulo pripetavanje što je izazvalo ushićenje mnogobrojne publike.  

Pogotkom U SRIDU alkar Ivo Zorica postao je slavodobitnik 308. Sinjske alke sa ukupno osvojenih  9 punata.
Još jednom čestitam na pobjedi slavodobitniku Ivi Zorici i njegovom momku Miljenku Lovriću.

Isto kao i prošle godine, tokom ovogodišnjih alkarskih nadmetanja u sva tri natjecateljska dana imali smo pripetavanje dajući time dodatnu dozu uzbuđenja i dramaturgije.  Čestitam alkarima na tome.

[bookmark: _Hlk120253646]ALKARSKA POVORKA je bila veličanstvena, alkari i alkarski momci, barjaktar i njegova pratnja, ađutant, sa svojim nastupom zadivili su gledatelje. 

Ukupno gledajući mogu ustvrditi da je 308. Sinjska alka iznimno uspješno organizirana i izvedena što potvrđuju i mnogobrojne primljene čestitke. 
Stoga još jednom zahvaljujem svima koji su sudjelovali u organizaciji 308. Sinjske alke, Upravnom odboru VAD-a na čelu sa predsjednikom dr. Stipom Jukićem, Časnom sudu na čelu sa predsjednikom Boškom Vladovićem koji su redovito prisustvovali provama, Nadzornom odboru VAD-a na čelu sa prof. Hrvojem Markulinom, svim djelatnicima VAD-a i svim ostalim djelatnicima i članovima Društva koji su bili aktivno uključeni u organizaciju Alke, Gradskoj  glazbi Sinj, svim službama Grada Sinja, Ministarstvu unutarnjih poslova RH, Ministarstvu obrane, a posebno se zahvaljujem građankama i građanima Sinja koji su se još jednom iskazali atmosferom i podrškom dajući doprinos tome da Alka zasja u svom punom sjaju.

Uz 308. Alku i sve ostale aktivnosti alkara i alkarskih momaka odvijale su se u skladu s Statutom društva i odlukama Uprave VAD-a na dostojanstven i viteški način. 
Posebno ističem pobožno i dostojanstveno sudjelovanje u svečanoj procesiji na Blagdan Velike Gospe na čemu se zahvaljujem gvardijanu fra Marinku Vukmanu, župniku fra Antoniju Mravku  i svim našim franjevcima. 

Alkar Josip Benja se po prvi put obukao u svojstvu alkara pratitelja barjaka u procesiji na Blagdan Velike Gospe. 

Na kraju moram istaknuti da me posebno raduje što su Viteško alkarsko društvo, njegovi zaposlenici i članovi Društva pokazali kapacitet da mogu uspješno odraditi iznimno velike projekte kao što su „Dani Alke u Badenu i Beču“ bez da se dovede u pitanje kvaliteta rada na ostalim aktivnostima tokom godine.    
Nastavno na to koristim ovu priliku i pozivam sve članove i prijatelje Društva da se aktivno uključe u rad Društva i realizaciju budućih projekata.
 

Sve vas srdačno pozdravljam i želim vam puno osobnih i alkarskih uspjeha!




  Sinj, 16. prosinca 2023.                                                                                         Alkarski vojvoda

                                                                                                                                      Mario Šušnjara

















